b'\n_START_ARTICLE_\nLuisa Maria Tereza de Bourbon-Artois\n_START_SECTION_\nCopil\xc4\x83rie\n_START_PARAGRAPH_\nA fost fiica cea mare a Prin\xc8\x9bului Charles, Duce de Berry (fiul cel mic al regelui Carol al X-lea al Fran\xc8\x9bei), \xc8\x99i a so\xc8\x9biei sale, Carolina de Neapole \xc8\x99i Sicilia (fiica regelui Francisc I al celor Dou\xc4\x83 Sicilii). Tat\xc4\x83l Louisei a murit c\xc3\xa2nd ea avea cinci luni._NEWLINE_C\xc3\xa2nd bunicul ei a abdicat \xc3\xaen 1830, Louise \xc3\xaempreun\xc4\x83 cu restul familiei a plecat \xc3\xaen exil, stabilindu-se \xc3\xaen cele din urm\xc4\x83 \xc3\xaen Austria. Ca nepoat\xc4\x83 a unui rege, Louise a fost petite-fille de France. Fratele ei mai mic, Henri, Duce de Bordeaux, a fost rege al Fran\xc8\x9bei \xc8\x99i al Navarei de la 2 p\xc3\xa2n\xc4\x83 la 9 august 1830 iar dup\xc4\x83 aceast\xc4\x83 dat\xc4\x83 pretendent legitimist la tronul Fran\xc8\x9bei \xc3\xaen perioada 1844 -1883.\n_START_SECTION_\nC\xc4\x83s\xc4\x83torie\n_START_PARAGRAPH_\nLa 10 noiembrie 1845, la Schloss Frohsdorf \xc3\xaen Austria, Louise s-a c\xc4\x83s\xc4\x83torit cu Ferdinando Carlo, Prin\xc8\x9b Ereditar de Lucca, cunoscut dup\xc4\x83 anul 1849 drept Carol al III-lea, Duce de Parma \xc8\x99i Piacenza. La 17 decembrie 1847 \xc3\xaemp\xc4\x83r\xc4\x83teasa Marie Louise a murit \xc8\x99i socrul ei i-a succedat ca Ducele Carol al II-lea de Parma. Ducatul de Lucca a fost incorporat Marelui Ducat de Toscana iar so\xc8\x9bul ei a devenit Prin\xc8\x9b Ereditar de Parma._NEWLINE_Socrul ei a fost Duce de Parma timp de c\xc3\xa2teva luni. \xc3\x8en martie 1848 a izbucnit revolu\xc8\x9bia la Parma sus\xc8\x9binut\xc4\x83 de regele Carol Albert al Sardiniei. Ferdinando Carlo a fugit din Parma \xc3\xaens\xc4\x83 a fost luat prizonier la Cremona. A r\xc4\x83mas prizonier la Milano timp de c\xc3\xa2teva luni p\xc3\xa2n\xc4\x83 c\xc3\xa2nd guvernul britanic a negociat eliberarea lui. Dup\xc4\x83 o scurt\xc4\x83 perioad\xc4\x83 \xc3\xaen insula Malta el a c\xc4\x83l\xc4\x83torit la Neapole apoi la Livorno unde s-a re\xc3\xaent\xc3\xa2lnit cu so\xc8\x9bia lui care tocmai n\xc4\x83scuse pe primul lor fiu. Apoi familia s-a refugiat \xc3\xaen Anglia \xc8\x99i Sco\xc8\x9bia._NEWLINE_\xc3\x8en august 1848 armata austriac\xc4\x83 a intrat \xc3\xaen Parma \xc8\x99i l-a restaurat oficial pe Carol al II-lea. Totu\xc8\x99i, Ferdinando Carlo \xc8\x99i familia lui au r\xc4\x83mas \xc3\xaen Anglia deoarece ostilit\xc4\x83\xc8\x9bile au continuat \xc3\xaentre armatele austriece \xc8\x99i piemonteze. De mai mul\xc8\x9bi ani Carol al II-lea a vrut s\xc4\x83 abdice \xc3\xaen favoarea lui Ferdinando Carlo, dar a \xc3\xaent\xc3\xa2rziat \xc3\xaen speran\xc8\x9ba c\xc4\x83 atunci c\xc3\xa2nd va face lucru acesta lucrurile ar fi fost mult mai sigure pentru fiul s\xc4\x83u._NEWLINE_La 24 martie 1849 s-a anun\xc8\x9bat abdicarea lui Carol al II-lea. Ferdinando Carlo, care \xc3\xaenc\xc4\x83 locuia \xc3\xaen Anglia, i-a succedat ca Duce de Parma \xc8\x99i Piacenza sub numele de Carol al III-lea. La 18 mai 1849 so\xc8\x9bul ei a revenit la Parma \xc3\xaens\xc4\x83 dou\xc4\x83 zile mai t\xc3\xa2rziu a p\xc4\x83r\xc4\x83sit-o din nou. El nu a preluat administrarea ducatului p\xc3\xa2n\xc4\x83 la 25 august._NEWLINE_C\xc3\xa2nd so\xc8\x9bul ei a fost ucis \xc3\xaen 1854, Louise a servit ca regent\xc4\x83 pentru t\xc3\xa2n\xc4\x83rul lor fiu, devenit Ducele Robert I._NEWLINE_Louise a murit la 1 februarie 1864 la v\xc3\xa2rsta de 44 de ani la palazzo Giustinian din Vene\xc8\x9bia.'